Številka: 35409-309/2021-2550-6

Datum: 24. 9. 2021

Ministrstvo za okolje in prostor izdaja na podlagi 38.a člena Zakona o državni upravi (Uradni list RS, št. 113/05-ZDU-1-UPB4, 126/07-ZUP-E, 48/09,8/10-ZUP-G, 8/12-ZVRS-F, 21/12, 47/13, 12/14 in 90/14), 40. člena Zakona o varstvu okolja (Uradni list RS, št. 39/2006-ZVO-1-UPB1, 49/06-ZMetD, 66/06-odl. US, 33/07-ZPNačrt, 57/08-ZFO-1A, 70/80, 108/09, 48/12, 57/12, 92/13, 56/15, 102/15, 30/16, 61/17-GZ, 21/18 – ZNOrg, 84/18-ZIURKOE in 158/20), 110. in 119. člena Zakona o urejanju prostora (ZUreP-2) (Uradni list RS, št. 61/2017), prvega odstavka 101. a člena Zakona o ohranjanju narave (Uradni list RS, št. 96/04-ZON-UPB2, 61/06-ZDru-1, 8/10 ZSKZ-B, 46/14, 21/18-ZNOrg, 31/18 in 82/20) in 145. člena Zakona o splošnem upravnem postopku (Uradni list RS, št. 24/06-ZUP-UPB2, 105/06-ZUS-1, 126/07, 65/08, 8/10, 82/13 in 175/20 – ZIUOPDVE) v upravni zadevi določitve planov, za katere je treba izvesti postopek celovite presoje njihovih vplivov na okolje, za Občinski podrobni prostorski načrt za enoto urejanja prostora SB 2 (id. št. 2473), pripravljavcu plana, Občini Moravske Toplice, Kranjčeva ulica 3, 9226 Moravske Toplice, ki jo zastopa podjetje ZEU družba za načrtovanje in inženiring d.o.o., Ulica Staneta Rozmana 5, 9000 Murska Sobota, naslednjo

# ODLOČBO

1. V postopku priprave Občinskega podrobnega prostorskega načrta za enoto urejanja prostora SB 2 ni treba izvesti celovite presoje vplivov na okolje.
2. V postopku priprave Občinskega podrobnega prostorskega načrta za enoto urejanja prostora SB 2 ni treba izvesti presoje sprejemljivosti vplivov izvedbe plana v naravo na varovana območja.
3. V tem postopku ni bilo stroškov.

# Obrazložitev

Pripravljavec plana, Občina Moravske Toplice, Kranjčeva ulica 3, 9226 Moravske Toplice, ki jo zastopa podjetje ZEU družba za načrtovanje in inženiring d.o.o., Ulica Staneta Rozmana 5, 9000 Murska Sobota, je na Ministrstvo za okolje in prostor (v nadaljnjem besedilu Ministrstvo) podal vlogo, št. 87318/2, z dne 13. 9. 2021, prejeto dne 14. 9. 2021, za izdajo odločitve o obveznosti izvedbe celovite presoje vplivov na okolje za Občinski podrobni prostorski načrt za enoto urejanja prostora SB 2 (id. št. 2473), (v nadaljnjem besedilu OPPN).

Vlogi je bilo priloženo naslednje gradivo:

- pooblastilo, št. 350-0005/2020-28, z dne 9. 6. 2021;

- mnenje Zavoda RS za varstvo narave, št. 3563-0079/2021-2, 11. 8. 2021;

- mnenje Ministrstva za zdravje s prilogo št. 212b-09/1649-21/NP-3229233, 12. 8. 2021;

- mnenje Ministrstva za kulturo, št. 35012-145/2021/5, 16. 8. 2021;

- smernice Direkcije RS za vode, št. 35020-65/2021-2, 20. 8. 2021;

- mnenje Ministrstva za kmetijstvo, gozdarstvo in prehrano, št. 3504-126/2021/2, 10. 8. 2021;

- Izhodišča za pripravo Občinskega podrobnega prostorskega načrta za enoto urejanja prostora SB 2 (ZEU d.o.o., št. OPPN-2/21-I, maj 2021);

- Sklep o začetku priprave Občinskega podrobnega prostorskega načrta za enoto urejanja prostora SB 2 (Uradni list RS, št. 90/2021, 4. 6. 2021).

Po 40. členu Zakona o varstvu okolja (Uradni list RS, št. 39/2006-ZVO-1-UPB1, 49/06-ZMetD, 66/06-odl. US, 33/07-ZPNačrt, 57/08-ZFO-1A, 70/80, 108/09, 48/12, 57/12, 92/13, 56/15, 102/15, 30/16, 61/17-GZ, 21/18 – ZNOrg, 84/18-ZIURKOE in 158/20, v nadaljevanju ZVO-1) je treba v postopku priprave plana, programa, načrta ali drugega splošnega akta (v nadaljnjem besedilu: plan), katerega izvedba lahko pomembno vpliva na okolje, izvesti celovito presojo vplivov na okolje, s katero se ugotovi in oceni vplive na okolje in vključenost zahtev varstva okolja, ohranjanja narave, varstva človekovega zdravja in kulturne dediščine v plan ter pridobiti potrdilo ministrstva o sprejemljivosti njegove izvedbe na okolje. ZVO-1 v drugem odstavku 40. člena določa, da se za plan izvede celovita presoja vplivov na okolje, če se s planom določa ali načrtuje poseg v okolje, za katerega je treba izvesti presojo vplivov na okolje skladno z določbami 51. člena ZVO-1 ali, če je zanj zahtevana presoja sprejemljivosti po predpisih o ohranjanju narave. ZVO-1 v tretjem odstavku 40. člena določa, da se celovita presoja vplivov na okolje izvede tudi za drug plan, če ministrstvo oceni, da bi njegova izvedba lahko pomembneje vplivala na okolje.

Skladno s četrtim odstavkom 40. člena ZVO-1 se za plan, izdelan na podlagi plana, za katerega je bila že izvedena celovita presoja vplivov na okolje, ta ne izvede, če za planirane posege niso določeni novi ali podrobnejši izvedbeni pogoji, če ne vsebuje novih posegov ali ne zajema novih območij glede na plan, na podlagi katerega je bil pripravljen.

Po 119. členu Zakona o urejanju prostora (Uradni list RS, št. 61/17-ZUreP-2; v nadaljnjem besedilu: ZUreP-2), se za postopek priprave in sprejetja OPPN smiselno uporabljajo določbe, ki veljajo za postopek priprave in sprejetja OPN. Na ugotovitveni postopek o obveznosti izvedbe celovite presoje vplivov na okolje za OPN se nanašajo določbe tretjega in četrtega odstavka 110. člena ZUreP-2. Skladno s tretjim odstavkom 110. člena ZUreP-2 občina pozove državne nosilce urejanja prostora, ki sodelujejo v postopku celovite presoje vplivov na okolje, da v 30 dneh podajo mnenje o verjetnosti pomembnejših vplivov izvedbe OPN na okolje. Skladno s četrtim odstavkom 110. člena ZUreP-2 ministrstvo, pristojno za okolje, na podlagi mnenj državnih nosilcev urejanja prostora iz prejšnjega odstavka, v 21 dneh odloči, ali je za OPN ali njegovo spremembo treba izvesti celovito presojo vplivov na okolje.

OPPN se izdeluje na podlagi nadrejenega plana, Odloka o občinskem prostorskem načrtu Občine Moravske Toplice (Uradni list RS št. 67/17), (v nadaljnjem besedilu OPN), katerega vplivi so bili presojani, zanj pa sta bila izdelana tudi okoljsko poročilo in dodatek za presojo sprejemljivosti na varovana območja narave (Oikos, d.o.o.). V postopku celovite presoje vplivov na okolje je bil predmetni OPN z odločbo, št. 35409-105/2009-MOP/34, z dne 17. 11. 2017 potrjen z vidika sprejemljivosti vplivov njegove izvedbe na okolje.

OPPN ureja območje v delu naselja Sebeborci, ki zajema približno 25,6 ha. Z OPN je bila na pretežnem delu območja urejanja določena namenska raba prostora podeželsko naselje (SK), v manjšem delu pa površine cest (PC), druga kmetijska zemljišča (K2) in gozd (G). Za območje je predviden način urejanja z OPPN. Območje je delno že pozidano z individualnimi stanovanjskimi stavbami in kmetijskimi objekti. Za potrebe obstoječih objektov je na območju in v neposredni bližini v večji meri že zgrajena gospodarska javna infrastruktura (ceste in elektoenergetsko omrežje, vodovod, kanalizacijsko omrežje in komunikacijsko omrežje). Z OPPN se bodo določili pogoji za sanacijo razpršene gradnje na območju podeželskega naselja, s katerimi bo zagotovljena racionalnejša izraba prostora, zadostna opremljenost in izraba gospodarske javne infrastrukture ter zmanjšana vizualna degradacija. Določili se bodo tudi pogoji za ureditev prometne infrastrukture in pogoji za posege na kmetijskih in gozdnih zemljiščih v skladu z veljavnimi predpisi s področja kmetijstva in gozdarstva. Predvidena je gradnja enostanovanjskih stavb, stavb za spravilo pridelka, pomožnih objektov in pripadajoče gospodarske javne infrastrukture ter ureditev zunanjih površin.

Ministrstvo je po pregledu gradiva in mnenj, ugotovilo, da:

- se z OPPN določijo pogoji za sanacijo razpršene gradnje na območju podeželskega naselja, ki bodo omogočili racionalnejšo izrabo prostora, zadostno opremljenost in izrabo gospodarske javne infrastrukture ter zmanjšali vizualno degradacijo;

- se z OPPN ne spreminja namenska raba prostora;

- da OPPN ne obsega novih posegov oziroma ne zajema novih območij glede na plan, na podlagi katerega je bil sprejet;

- se z OPPN sicer določajo podrobnejši izvedbeni pogoji, ki pa bodo namenjeni sanaciji razpršene gradnje in ureditvi prometne, komunalne in druge gospodarske javne infrastrukture, kar bo ugodno vplivalo na okolje;

- iz mnenj Ministrstva za zdravje, Ministrstva za kulturo, Direkcije RS za vode, Zavoda RS za varstvo narave in Ministrstva za kmetijstvo, gozdarstvo in prehrano s področja kmetijstva izhaja, da OPPN ne bo imel verjetno pomembnih vplivov na zdravje ljudi, kulturno dediščino, upravljanje z vodami, varovana območja narave, naravne vrednote in biotsko raznovrstnost ter na kmetijska zemljišča.

Na podlagi ugotovljenih dejstev in okoliščin je Ministrstvo v skladu z določili četrtega odstavka 40. člena ZVO-1 ugotovilo, da v postopku priprave OPPN ni treba izvesti celovite presoje vplivov na okolje, zato je odločilo, kot izhaja iz izreka te odločbe.

Pouk o pravnem sredstvu: Zoper to odločbo ni pritožbe, pač pa se lahko sproži upravni spor in sicer z vložitvijo tožbe, ki se vloži v roku 30 dni po vročitvi te odločbe na Upravno sodišče Republike Slovenije, Fajfarjeva 33, Ljubljana. Tožba se lahko vloži pisno pri navedenem sodišču.

Postopek vodila:

Mojca Lenardič mag. Vesna Kolar Planinšič

Podsekretarka Vodja Sektorja za okoljske presoje

Vročiti (osebno ZUP):

- ZEU d.o.o., Ulica Staneta Rozmana 5, 9000 Murska Sobota

V vednost (elektronsko):

- Občina Moravske Toplice, [obcina@moravske-toplice.si](mailto:obcina@moravske-toplice.si)

- Ministrstvo za kulturo, Direktorat za kulturno dediščino, [gp.mk@gov.si](mailto:gp.mk@gov.si)

- Direkcija RS za vode, Sektor območja Mure, [gp.drsv-ms@gov.si](mailto:gp.drsv-ms@gov.si)

- Ministrstvo za zdravje, Direktorat za javno zdravje, [gp.mz@gov.si](mailto:gp.mz@gov.si)

- Zavod RS za varstvo narave, OE Maribor, [zrsvn.oemb@zrsvn.si](mailto:zrsvn.oemb@zrsvn.si)

- Ministrstvo za kmetijstvo, gozdarstvo in prehrano, Direktorat za kmetijstvo, [gp.mkgp@gov.si](mailto:gp.mkgp@gov.si)